Im traditionelle romanische Sproochbiet vo Graubünde isch s Romanisch syt em 16. Joorhundert in vili Gmeie d Amtssprooch gsi. D Amtssprooch vo de drüü Bünd isch aber bis 1794 allei Dütsch gsi. In däm Joor het d Standesversammlig d Glychberechtig vo Dütsch, Italienisch, Surselvisch un Ladin erklärt. In  de Verfassige vo 1803, 1814 un 1854 wird aber kei Regelig zur Amtssprooch troffe. In de Verfassig vo 1880 heisst es deno: "Die drei Sprachen des Kanton sind als ‹Landesprachen› gewährleistet", wobi niene erwäänt wird was die drüü Sprooche sin. In de neui Kantonsverfassig vo 2004 sin Dütsch, Rätoromanisch un Italienisch deno als "glychwertigi Landes- und Amtssprooche vum Kanton" feschtglait[99]. De Kanton het als romanischi Standardsprooche s Surselvisch un Ladin (Vallader) bruucht. 1997 isch no s Rumantsch Grischun dezuecho, wo syt 2001 di beide andre Idiom ganz abglööst het[100].